b'\n_START_ARTICLE_\nSinappikaasu\n_START_SECTION_\nSy\xc3\xb6p\xc3\xa4l\xc3\xa4\xc3\xa4kkeen\xc3\xa4\n_START_PARAGRAPH_\nYhdysvalloissa tapahtuneessa onnettomuudessa havaittiin, ett\xc3\xa4 kloorimetiini eli typpisinappikaasu (C\xe2\x82\x85H\xe2\x82\x81\xe2\x82\x81Cl\xe2\x82\x82N) v\xc3\xa4hent\xc3\xa4\xc3\xa4 valkosolujen m\xc3\xa4\xc3\xa4r\xc3\xa4\xc3\xa4 veress\xc3\xa4. Ne aiheuttavat vahinkoa solun DNA:lle, mik\xc3\xa4 on erityisesti jakautuvalle solulle vahingollista. Sy\xc3\xb6p\xc3\xa4solut jakautuvat nopeammin kuin kehon tavalliset solut, joten typpisinappikaasua alettiin k\xc3\xa4ytt\xc3\xa4\xc3\xa4 sy\xc3\xb6v\xc3\xa4n hoitoon. Typpisinappikaasua k\xc3\xa4ytet\xc3\xa4\xc3\xa4n edelleen kemoterapiana esimerkiksi aivosy\xc3\xb6v\xc3\xa4n hoitoon, ja yleens\xc3\xa4kin nykyaikainen kemoterapia perustuu osaksi typpisinappikaasun kaltaisiin aineisiin eli DNA:n alkylointiin.'